SKRIFTLIG FORESPØRGSEL E-2011/01

af Erik Meijer (GUE/NGL) til Rådet

(12. juli 2001)

Om: Topmødet i Göteborg og fjernelse af årsagerne til voldelige konflikter i forbindelse med de europæiske regeringschefers møder

1. Kan Rådet bekræfte, at politiet i forbindelse med forberedelsen af EU-topmødet i Göteborg den 15. og 16. juni 2001, i første omgang ønskede at opbygge en egentlig dialog med arrangørerne af fredelige demonstrationer, som havde til formål i forbindelse med topmødet at gøre opmærksom på, at demonstranterne havde en divergerende opfattelse?

2. Kan Rådet endvidere bekræfte, at politiet nogle få dage før topmødet pludselig opgav denne fremgangsmåde med kontakt, dialog og deeskalering, og at demonstranterne herefter ikke kunne komme i kontakt med politiet? Hvad er baggrunden herfor?

3. Hvilken holdning ligger bag den uventet hårdhændede opretholdelse af orden fra torsdag den 15. juni, der bl.a. medførte, at de tilstedeværende i et lokale, der var stillet til rådighed til overnatning, blev tvunget til at lægge sig flat på gulvet, at mennesker blev slået eller intimideret, at der blev sendt provokatører ind blandt demonstranterne for at udløse vold, at personer præventivt blev tilbageholdt, og at der blev skudt med skarpt?

4. Er Rådet enigt med mig i, at grupper, der fredeligt vil gøre opmærksom på deres divergerende opfattelse, på grund af en politimæssig optræden, som af dem bliver opfattet som ubegrundet, kan komme i en sådan stemning, at de af fortvivlelse lader sig drive med af et meget lille mindretal, som muligvis ikke har fredelige hensigter?

5. Hvorledes agter Rådet at medvirke til at fjerne det skærpede modsætningsforhold mellem bureaukraternes Europa, som navnlig tillægger centralisering, ensretning, liberalisering, besparelser og store magtdemonstrationer betydning, og det Europa, som består af foruroligede borgere, der sætter demokrati, nærhed, social lighed, miljøbeskyttelse, nedrustning, socialsikring og retten til forskellighed i første række?

6. Er Rådet rede til i en god dialog med den medlemsstat, der på det pågældende tidspunkt er ansvarlig for den indre sikkerhed, at medvirke til, at der ved kommende topmøder konsekvent udvises en neddæmpende og tolerant optræden fra politiets side, således at møderne ikke skal være omkranset af vold?

Svar

(27. november 2001)

1. Som det vil være det ærede parlamentsmedlem bekendt, har Rådet behandlet dette spørgsmål to gange, nemlig på samlingerne den 13. juli 2001 (retlige og indre anliggender) og den 16. juli 2001 (almindelige anliggender).

2. Rådet og repræsentanterne for medlemsstaternes regeringer har i den forbindelse:

- anerkendt, at det er værtslandet, der har ansvaret for at opretholde den offentlige orden i forbindelse med Det Europæiske Råd møder og andre lignende arrangementer;

- erindret om, at det er et af Den Europæiske Unions mål at bevare og udbygge Unionen som et område med frihed, sikkerhed og retfærdighed;

- beklaget de handlinger, der er begået af personer, der misbruger de demokratiske rettigheder ved at anstifte, planlægge og udføre voldshandlinger, så de falder sammen med offentlige demonstrationer;

- mindet om behovet for en dialog med ikke-statslige organisationer, arbejdsmarkedets parter og det civile samfund.

Med udgangspunkt i mulighederne i gældende retsinstrumenter og organer oprettet inden for Den Europæiske Union mener de, at der er behov for at understrege betydningen af et effektivt europæisk samarbejde om offentlig orden.

3. På samlingen den 16. juli 2001 oplyste Rådet, at det sammen med Kommissionen vil offentliggøre en detaljeret argumentation for den meget positive rolle, som Den Europæiske Union allerede spiller i den forbindelse.

Hvad angår politiets aktiviteter under Det Europæiske Råd i Göteborg har de svenske myndigheder iværksat en undersøgelse, herunder også en parlamentarisk undersøgelse ledet af tidligere statsminister Ingvar Carlsson.

4. Rådet kan oplyse det ærede parlamentsmedlem om, at den fulde tekst til de konklusioner, der nævnes i punkt 1, findes på Rådets hjemmeside.